Renovades la totalitat de les bases i les bicicletes de Saforbici
19 febrer 2019

## Renovades la totalitat de les bases i les bicicletes de Saforbici19 febrer 2019Última actualització: 14 juliol 2025

![](../gestion/img/facebook_saforbici_02.jpg)  
  

El **regidor de Gestió Responsable del Territori, que inclou la Mobilitat Sostenible, Xavi Ródenas**, ha informat aquest matí que ja està en ple funcionament el nou servei de Saforbici, amb totes les bases i bicicletes renovades (durant el darrer any ha conviscut un sistema mixt, on encara s’hi trobaven les bicicletes i bases d’ancoratge mecànic). A hores d’ara, les 45 bases en funcionament són d’ancoratge òptic. _“S’ha demostrat que el nou sistema és molt més útil i amb menys avaries. El vandalisme no era tan alt com s’atribuïa. Ja que els desperfectes en bona part es produïen pel sistema d’ancoratge, molt violent, que feia malbé bases i bicis. També es reparen amb més facilitat. Tenim al carrer més de 220 bicis noves. I amb les velles, que es troben en bon estat, estem tancant una acord amb una ONG perquè siguen utilitzades per xiquetes i xiquets que no poden optar a tindre’n una”_, ha explicat Ródenas.  

        El regidor de Més Gandia també ha assegurat que el nombre d’usuaris està augmentant, sobretot pel que fa als abonaments diaris i setmanals, que es poden realitzar d’una forma autònoma a les bases mateix. No en va, el darrer estiu es va duplicar l’ús respecte a l’any anterior. En aquest sentit, s’ha compromés a treballar en fer públic periòdicament el nombre d’usuaris, a l’igual que es fa amb altres serveis, com ara el de recollida d’animals abandonats. I ha reconegut que el següent estadi és arribar a les 500 bicicletes als carrer, tal i com té pendent d’acomplir l’empresa Saforbici.

**Es tanca un cicle**

El regidor de Mobilitat Sostenible ha recordat l’esforç per aconseguir arribar a modernitzar el servei, que ha centrat bona part de les crítiques del PP, _“a pesar de ser els culpables d’haver-nos deixat en herència un sistema desastrós, al·legal, i que ens costava 45.000 € mensuals a la ciutadania. Hi tenia 14 persones en nòmina, però en realitat només hi havia 4 treballadors prestant servei, la resta no se sabia el que hi feien. En traure un contracte menor, vam aconseguir contractar a 3 persones i reduir el cost mensual fins als 15.000 €”._ Finalment, fa 1 i mig aproximadament, el govern local va municipalitzar el servei, va traure una licitació, _“que el PP va ser incapaç de fer, perquè l’Ajuntament estava arruïnat i era més fàcil derivar la gestió a l’empresa pública”_. I es va aconseguir arribar al vertader cost zero, ja que es vinculava la gestió del servei a l’explotació per part de la nova empresa de la publicitat dels Mupis i les bicicletes. _“El licitador es va comprometre a actualitzar i modernitzar el servei destrossat, fent-lo més hàbil i útil”_, ha conclòs.